A BIZOTTSÁG 355/2009/EK RENDELETE
(2009. március 31.)
a Belső Piaci Harmonizációs Hivatalnak (védjegyek és formatervezési minták) fizetendő díjakról szóló 2869/95/EK rendelet, valamint a közösségi védjegyről szóló 40/94/EK tanácsi rendelet végrehajtásáról szóló 2868/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi védjegyről szóló, 1993. december 20-i 40/94/EK tanácsi rendeletre (1) és különösen annak 139. és 157. cikkére,
mivel:
(1)
A 40/94/EK rendelet 139. cikkének (2) bekezdése előírja, hogy a Belső Piaci Harmonizációs Hivatalnak (a továbbiakban: Hivatal) fizetendő díjak összegét úgy kell megállapítani, hogy az azokból származó bevétel elegendő legyen a Hivatal költségvetési egyensúlyának biztosításához.
(2)
A Hivatal jelentős készpénztartalékot halmoz fel. A Hivatal bevételeinek további növekedése, és ennek következtében a Hivatal költségvetésének többlete várható. Ez elsősorban a közösségi védjegyekre vonatkozó bejelentési és lajstromozási díjak fizetésére vezethető vissza.
(3)
Következésképpen a díjak csökkentése jelentené a költségvetési egyensúly biztosítására szolgáló egyik intézkedést, és egyúttal elősegítené a közösségi védjegyoltalmi rendszerhez való hozzáférést a felhasználók számára.
(4)
A felhasználók és a Hivatal igazgatási terheinek csökkentése érdekében célszerű egyszerűsíteni a díjszerkezetet a közösségi védjegy lajstromozási díjának nulla összegben történő megállapításával. Így csak bejelentési díj megfizetésére lesz majd szükség, és a lajstromozáshoz szükséges idő jelentősen lerövidíthető, ha a közösségi védjegy lajstromozása előtt nem kell lajstromozási díjat fizetni.
(5)
Az Európai Közösséget megjelölő nemzetközi lajtromozásokkal összefüggésben a közösségi védjegy lajstromozási díjának nulla összegben történő megállapítása azzal jár, hogy a 40/94/EK rendelet 149. cikkének (4) bekezdése vagy 151. cikkének (4) bekezdése alapján visszatérítendő díj összegét szintén indokolt nulla összegben megállapítani.
(6)
Célszerű, hogy a díjak csökkentése megfelelő egyensúlyt biztosítson a közösségi és a nemzeti védjegyrendszerek között, figyelembe véve a Hivatal és a tagállamok iparjogvédelmi hivatalai közötti kapcsolatok jövőbeli alakulását, ideértve a tagállami hivatalok által nyújtott szolgáltatások díjazását is.
(7)
Ezért a Belső Piaci Harmonizációs Hivatalnak (védjegyek és formatervezési minták) fizetendő díjakról szóló, 1995. december 13-i 2869/95/EK bizottsági rendeletet (2), valamint a közösségi védjegyről szóló 40/94/EK tanácsi rendelet végrehajtásáról szóló, 1995. december 13-i 2868/95/EK bizottsági rendeletet (3) indokolt ennek megfelelően módosítani.
(8)
A jogbiztonság biztosítása érdekében átmeneti rendelkezésre van szükség, amely ugyanakkor a lehető legnagyobb előnyt nyújtja mind a felhasználók, mind a Hivatal számára.
(9)
Az e rendeletben előírt intézkedések összhangban vannak a díjakkal, a végrehajtási szabályokkal és a Belső Piaci Harmonizációs Hivatal (védjegyek és formatervezési minták) fellebbezési tanácsainak eljárásával foglalkozó bizottság véleményével,
ELFOGADTA EZT A RENDELETET:
1. cikk
A 2869/95/EK rendelet a következőképpen módosul:
1.
A 2869/95/EK rendelet 2. cikkében szereplő táblázat a következőképpen módosul:
a)
Az 1. pont helyébe a következő szöveg lép:
„1.
A védjegybejelentés alapdíja egyedi védjegy esetén [26. cikk (2) bekezdés; 4. szabály a) albekezdés]
1 050.”
b)
Az 1b. pont helyébe a következő szöveg lép:
„1b.
Elektronikus úton történő védjegybejelentés alapdíja egyedi védjegy esetén [26. cikk (2) bekezdés; 4. szabály a) albekezdés]
900.”
c)
A 3. pont helyébe a következő szöveg lép:
„3.
A védjegybejelentés alapdíja együttes védjegy esetén [26. cikk (2) bekezdés és 64. cikk (3) bekezdés; 4. szabály a) albekezdés és 42. szabály]
1 800.”
d)
A 7-11. pont helyébe a következő szöveg lép:
„7.
A lajstromozás alapdíja egyedi védjegy esetén [45. cikk]
0
8.
A harmadik áru- vagy szolgáltatási osztály felett minden egyes osztály után fizetendő díj egyedi védjegy esetén [45. cikk]
0
9.
A lajstromozás alapdíja együttes védjegy esetén [45. cikk és 64. cikk (3) bekezdés]
0
10.
A harmadik áru- vagy szolgáltatási osztály felett minden egyes osztály után fizetendő díj együttes védjegy esetén [45. cikk és 64. cikk (3) bekezdés]
0
11.
A lajstromozási díj késedelmes megfizetése esetén fizetendő pótdíj (157. cikk (2) bekezdés 2. pont))
0”.
2.
A 11. cikk (3) bekezdésében az a) és a b) pont helyébe a következő szöveg lép:
„a)
egyedi védjegy esetén: 870 EUR, és szükség esetén a harmadik áru vagy szolgáltatási osztály felett minden egyes osztály után további 150 EUR;
b)
együttes védjegy esetén a 2868/95/EK rendelet 121. szabályának (1) bekezdésében említettek szerint: 1 620 EUR, és szükség esetén a harmadik áru- vagy szolgáltatási osztály felett minden egyes osztály után további 300 EUR.”
3.
A 13. cikk helyébe a következő szöveg lép:
„13. cikk
A díjak visszatérítése az oltalom elutasítását követően
(1) Ha az elutasítás kiterjed az Európai Közösség megjelölésében szereplő összes árura és szolgáltatásra, vagy az áruk és szolgáltatások egy részére, a 40/94/EK rendelet 149. cikke (4) bekezdésének és 151. cikke (4) bekezdésének megfelelően visszatérítendő díj összege a következő:
a)
egyedi védjegy esetén: a 2. cikkben szereplő táblázat 7. pontjában említett díjnak megfelelő összeg, és a harmadik áru- vagy szolgáltatási osztály felett a nemzetközi lajstromozásban szereplő minden egyes osztály után az említett táblázat 8. pontjában említett díjnak megfelelő összeg;
b)
együttes védjegy esetén: a 2. cikkben szereplő táblázat 9. pontjában említett díjnak megfelelő összeg, és a harmadik áru- vagy szolgáltatási osztály felett a nemzetközi lajstromozásban szereplő minden egyes osztály után az említett táblázat 10. pontjában említett díjnak megfelelő összeg.
(2) A visszatérítésre a 2868/95/EK rendelet 113. szabálya 2. pontja b) és c) alpontja vagy 115. szabálya 5. pontja b) és c) alpontja, valamint 6. pontja értelmében a nemzetközi hivatalnak eljuttatott értesítést követően kerül sor.
(3) A visszatérítést a nemzetközi lajstromozás jogosultja vagy az ő képviselője részére kell teljesíteni.”
2. cikk
A 2868/95/EK rendelet 1. cikke a következőképpen módosul:
1.
A 13a. szabály (3) bekezdésének c) pontját el kell hagyni.
2.
A 23. szabály helyébe a következő szöveg lép:
„23. szabály
A védjegy lajstromozása
(1)
Ha nem nyújtottak be felszólalást, vagy a felszólalási eljárás a felszólalás visszavonása vagy elutasítása miatt, vagy más módon elintéződött, a bejelentésbe foglalt megjelölést védjegyként, valamint a 84. szabály (2) bekezdésében említett adatokat be kell jegyezni a közösségi védjegylajstromba.
(2)
A lajstromozást a Közösségi Védjegyértesítőben meg kell hirdetni.”
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Azon közösségi védjegybejelentésekre, amelyek tekintetében a 2868/95/EK rendelet 23. szabálya (2) bekezdésének e rendelet hatálybalépésének időpontját megelőzően hatályos szövegében leírt értesítés ezen időpontot megelőzően kiküldésre került, továbbra is a 2868/95/EK rendelet és a 2869/95/EK rendelet e rendelet hatálybalépésének időpontját megelőzően hatályos szövege alkalmazandó.
Azon nemzetközi védjegybejelentésekre és az Európai Közösséget megjelölő területi kiterjesztés iránti kérelmekre, amelyeket a 2869/95/EK rendelet e rendelettel módosított 11. cikke (3) bekezdésének a) és b) pontjában említett összegeknek a Madridi Jegyzőkönyv 8. cikke (7) bekezdésének b) pontja alapján történő hatálybalépésének napja előtt nyújtottak be, továbbra is a 2869/95/EK rendelet 13. cikkének e rendelet hatálybalépésének időpontját megelőzően hatályos szövege alkalmazandó.
Ez a rendelet egészében kötelező és közvetlenül alkalmazandó valamennyi tagállamban.
Kelt Brüsszelben, 2009. március 31-én.